Yoqilgʻi-energetika resurslari hamda boshqa yuqori likvidli mahsulotlar bilan taʼminlash borasida raqobat muhitini takomillashtirish, suiisteʼmolchiliklar va talon-torojliklar sharoitini tugatish, toʻlov intizomini mustahkamlash, debitorlik va kreditorlik qarzlarini kamaytirish chora-tadbirlari toʻgʻrisida
(resolution, 2024-12-28)

Tovarlar va xizmatlar bozorlarida samarali raqobat muhitini yaratish hamda monopoliyani bosqichma-bosqich kamaytirish, taqsimlash tizimi elementlarini tugatish, xoʻjalik yurituvchi barcha subyektlarning moddiy-texnika resurslari bilan taʼminlanishida teng shart-sharoitlarni vujudga keltirish, yoqilgʻi-energetika resurslari hamda yuqori likvidli mahsulotlar bilan taʼminlash sohasida suiisteʼmolchiliklar va talon-torojliklarning oldini olish, tag-tomiri bilan tugatish hamda ularni profilaktika qilish, debitorlik va kreditorlik qarzlarini kamaytirish, shuningdek, valyuta siyosatini liberallashtirish sharoitida qishloq xoʻjaligi va sanoat bazaviy tarmoqlarining moliyaviy barqarorligini taʼminlash maqsadida: 1. Oʻzbekiston Respublikasi Moliya vazirligi, Iqtisodiyot vazirligi hamda Xususiylashtirilgan korxonalarga koʻmaklashish va raqobatni rivojlantirish davlat qoʻmitasining: a) 2018-yilning 1-yanvaridan boshlab davlat organlari, tashkilotlari va hukumat komissiyalarining mahsulot, xom ashyo va materiallarning chegaralangan narxlari darajasini, ularni taqsimlash hajmlari va dislokatsiyasini tasdiqlash boʻyicha ushbu qaror qoidalariga mos kelmaydigan vakolatlarini bekor qilish toʻgʻrisidagi (Vazirlar Mahkamasi tomonidan roʻyxati belgilanadigan ijtimoiy ahamiyatdagi mahsulotlar va ularning strategik turlari bundan mustasno); b) monopolist korxonalar va (yoki) ustav fondida (kapitalida) davlat ulushi 50 foiz va undan ortiq boʻlgan yuridik shaxslar yoki ustav fondining (kapitalining) 50 foizi va undan ortigʻi 50 foiz va undan ortiq miqdorda davlat ulushiga ega yuridik shaxsga tegishli boʻlgan yuridik shaxslar tomonidan ichki bozorda faqat birja savdolari orqali bozor tamoyillari asosida sotiladigan yuqori likvidli va (yoki) monopol turdagi mahsulotlar, xomashyo va materiallarning roʻyxatini ilovaga muvofiq tasdiqlash toʻgʻrisidagi; v) 2018-yilning 1-yanvaridan boshlab mahsulotning ayrim turlari, xom ashyo va materiallarni ishlab chiqarish va isteʼmol qilishning qisqa muddatli hamda oʻrta muddatli prognozlarini tahlil qilish va shakllantirish maqsadidagina ular boʻyicha tasdiqlanadigan yiriklashtirilgan moddiy balanslarni shakllantirishga oʻtish toʻgʻrisidagi takliflari qabul qilinsin. 2. Oʻzbekiston Respublikasi Vazirlar Mahkamasi oʻn kun muddatda bozor narxlarida neft mahsulotlari va boshqa yuqori likvidli mahsulot turlari, xom ashyo va materiallarning moddiy balanslariga muvofiq iqtisodiyot tarmoqlari va aholining talab-ehtiyojlarini uzluksiz hamda oʻz vaqtida qondirishni taʼminlash, shuningdek, butun respublika boʻyicha ular taqchilligining oldini olish yuzasidan Vazirlar Mahkamasi tegishli komplekslari, idoralar va xoʻjalik birlashmalari rahbarlarining shaxsiy javobgarligini belgilovchi hukumat qarorini qabul qilsin. 3. Oʻzbekiston Respublikasi Moliya vazirligi: 2017-yilning oxiriga kadar “Oʻzneftmahsulot” AJning neftni qayta ishlash zavodlariga 2,0 trillion soʻm miqdorida foizsiz budjet ssudalari, shulardan 600 milliard soʻmi uglevodorod xom ashyosi va tayyor neft mahsulotlarini import qilishga maqsadli yoʻnaltirilgan holda uch kun mobaynida ajratib berilishini taʼminlasin; Toshkent shahrida transport tashuvlarining tariflari keskin oʻsishiga yoʻl qoʻymaslik maqsadida 2017-2018-yillarda “Toshshahartransxizmat” AJga Oʻzbekiston Respublikasi Davlat budjeti mablagʻlari hisobidan subsidiyalar ajratilishini taʼminlasin; neft mahsulotlariga bozor narxlari belgilanishiga oʻtilishi munosabati bilan 2017-yilda Oʻzbekiston Respublikasi Davlat budjeti xarajatlarining tegishli moddalarini va Investitsiya dasturi parametrlarini oshirsin; 2018-yildan boshlab Oʻzbekiston Respublikasining Davlat budjeti va rivojlanish davlat dasturlari parametrlarida budjetdan mablagʻ oluvchilar tomonidan yuqori likvidli tovarlarning asosiy turlarini bozor narxlarida xarid qilishga zarur mablagʻlarni nazarda tutsin. 5. 2020-yilning 1-yanvariga kadar muddatda: mulkchilik shaklidan va foydalanish maqsadlaridan qatʼi nazar, respublika korxonalari tomonidan import qilinadigan uglevodorod xom ashyosi — bojxona toʻlovlari (qoʻshilgan qiymat soligʻi va bojxona rasmiylashtiruvchi uchun yigʻimlardan tashqari) toʻlashdan; “Oʻzbekneftgaz” AJning neftni qayta ishlash korxonalari — foyda soligʻini toʻlashdan ozod qilinsin, boʻshayotgan mablagʻlar ishlab chiqarish quvvatlarini yangilash, modernizatsiya qilish, texnik va texnologik qayta jihozlashga, shuningdek, ana shu quvvatlarni oshirishga maqsadli yoʻnaltirilsin. 7. 2018-yilning 1-yanvaridan boshlab: “Yuqori likvidli mahsulot turlarini, xom ashyo va metariallarni sotishning bozor mexanizmlarini yanada joriy etish toʻgʻrisida” Vazirlar Mahkamasining 2004-yil 5-fevraldagi 57-sonli qarori 3-ilovasi bilan tasdiqlangan moddiy-texnika resurslari strategik turlarini sotishning maxsus tartibi; markazlashtirilgan manbalar hisobiga sotib olinadigan mahsulotlar, xom ashyo va materiallarni istisno qilganda, birja savdolarida xarid qilingan mahsulotni qaytadan sotishga qoʻyilgan taqiq bekor qilinsin. 8. Oʻzbekiston Respublikasi Moliya vazirligi Iqtisodiyot vazirligi hamda Qishloq xoʻjaligi vazirligi bilan birgalikda 2018-yil hosilidan boshlab: paxta xom ashyosi va gʻallani qayta ishlash natijasida hosil boʻladigan texnik urugʻlik, oʻsimlik yogʻi, shrot, shulxa va boshqa mahsulotlar bozor narxlarini shakllantirishning yangi mexanizmini joriy etgan holda fermer xoʻjaliklarining pirovard natijalarga erishishdan moddiy manfaatdorligi oshishiga imkon beruvchi rentabellik taʼminlanishini hisobga olib, paxta xom ashyosi va gʻallaning xarid narxlari oshirilishini; qishloq xoʻjaligi mahsulotlari davlat xaridini moliyalashtirishning amaldagi tartibi va mexanizmi qayta koʻrib chiqilishini nazarda tutsin. 9. Oʻzbekiston Respublikasi Vazirlar Mahkamasi bir oy muddatda elektron savdo maydonchalari kengaytirilishini hamda barcha tadbirkorlik subyektlarining birja bozorida teng ishtirok etishini taʼminlash, birja savdolarini shaffof tarzda amalga oshirib, bozor narxi belgilanishini shakllantirishni hisobga olgan holda “Oʻzbekiston Respublika Tovar-xom ashyo birjasi” AJ faoliyati takomillashtirilishini nazarda tutuvchi hukumat qarorini qabul qilsin. 10. Oʻzbekiston Respublikasi Hisob palatasi ushbu qarorga muvofiq birja savdolarida narxlar shakllantirilishi va Oʻzbekiston Respublikasi Davlat budjetidan ajratilayotgan mablagʻlardan maqsadli foydalanilishi ustidan doimiy monitoringni taʼminlasin. 11. Oʻzbekiston Respublikasi Moliya vazirligi, Iqtisodiyot vazirligi, Xususiylashtirilgan korxonalarga koʻmaklashishi va raqobatni rivojlantirish davlat qoʻmitasi manfaatdor vazirliklar va idoralar bilan birgalikda ikki oy muddatda qonun hujjatlariga ushbu qarordan kelib chiqadigan oʻzgartish va qoʻshimchalar toʻgʻrisida Oʻzbekiston Respublikasi Vazirlar Mahkamasiga takliflar kiritsin. 12. Mazkur qarorning ijrosini nazorat qilish Oʻzbekiston Respublikasi Bosh vazirining oʻrinbosari J.A. Qoʻchqorov, Oʻzbekiston Respublikasi Bosh vazirining oʻrinbosari — “Oʻzbekneftgaz” AJ boshqaruvi raisi A.S. Sultonov, Oʻzbekiston Respublikasi Prezidentining Davlat maslahatchisi V.A. Golishev va Oʻzbekiston Respublikasi Hisob palatasi raisi M.M. Ikromov zimmasiga yuklansin. 1. Avtomobil benzini 2. Ekstraksion benzin 3. Dizel yoqilgʻisi 4. Polipropilen 5. Polietilen 6. Polivinilxlorid (PVX) 7. Texnik oltingugurt 8. Koʻmir 9. Mineral oʻgʻitlar 10. Katodli mis 11. Misli katanka 12. Ikkilamchi aluminiy 14. Metal rux 15. Sement 16. Sementli klinker 17. Shakar 18. Etil spirti 19. Bugʻdoy 20. Arpa (Yachmen) 21. Paxta-tolasi 22. Paxta linti 23. Oʻsimlik yogʻi (paxta)* 24. Ekstraksiya yogʻi (paxta)* 25. Paxta chigiti sheluxasi* 26. Paxta chigiti shroti* 27. Texnik chigit* 28. Texnik moylar 29. Oʻchoq moyi 30. Bugʻdoy uni 31. Omuxta yem 32. Yoqilgʻi mazuti 33. Suyultirilgan gaz 34. Xoʻjalik sovuni 35. Neft eritkichi 36. Neft bitumi 37. Mis kuporosi 38. Kumush**